|  |
| --- |
| **Gen. 27:42-28:22**  **“God se ontmoet sy verbondskind.”**  *Andries Burger, Pinetown Gemeente, 4 Junie 2023* |

*Sing:* *Lied 159:1; Ps. 111:1,2,3,4(C): Lied 292:1,2;Lied 553:1; Lied 280:1,2,3; “Vrede”*

Die plan is dat ons die volgende klompie Sondae fokus op God se openbaring deur en in die lewe van Jakob.

Ek kon my lewe nog nooit vat kry aan dié onderduimse en agterbakse man nie, soveel so dat ek regtig nie lus was om oor hom te preek nie,

maar wie is ek om te kies wat van God se Woord ek wil uitlê en toepas?

My houding het egter vinnig en heeltemal verander toe ek eers begin voorberei.

Hoe kon ek so kortsigtig en blind wees?

Die fokus is mos nie op Jakob nie, dit maak nie saak hoe ek oor hom voel nie...

Die fokus is tog op God se openbaring en die boodskap wat God vir ons wil gee deur Jakob se lewe. Dit is eintlik so logies, en tog het ek dit gemis.

Voordat ek nog begin het is hierdie al vir my die eerste boodskap...

Ek kom nogal maklik oor die weg met meeste mense, maar daar is ŉ paar met wie dit nie aldag wil vlot nie. Jy ken dalk ook mense in jou lewe met wie jy dit moeilik het.

Nou wonder ek ...

is ons fokus nie te veel op sulke mense self nie sodat ons God se bedoeling en sy boodskap aan ons en aan hulle mis nie?

Soos ek by Jakob verby moes kyk om God raak te sien, moet ek en jy dalk ook meer fokus op Hom as ons met mense te doen het met wie ons self nie aanklank vind nie...

dalk is God besig om hulle in ons lewe te gebruik, of ons in hulle sŉ om iets meer van Hom raak te sien en te bewonder?

Goed kom ons fokus op Jakob, of liewer verby Jakob op God.

Nog voor sy geboorte het die Here al aangedui dat dié tweeling seuntjies nie vrede met mekaar sal ken nie, en ook nie hulle nageslagte nie; verder ook dat die oudste, Esau, ondergeskik sou wees aan sy jonger broer Jakob.

Van jongs af het Jakob se slinkse karakter na vore gekom toe hy sy ouboet se eersgeboortereg met ŉ skelmstreek “koop” met ŉ bordjie sop.

Jakob was ŉ saggeaarde mens wat meestal by sy ma in die huis doenig was

en toe sy pa in sy ouderdom vir Esau as oudste wil seën,

toe lieg en bedrieg Jakob hom onder sy ma se hulp en leiding om die seën te steel.

Hulle wou God nie vertrou om te bewerk wat Hy met die geboorte beloof het nie – nee hulle gryp self in met bedrog.

Esau was natuurlik woedend en toe Rebekka hoor dat hy vir Jakob wil vermoor sodra hulle pa Isak sou sterf, toe maak sy weer ŉ slim slinkse plan...

**<< Lees Gen. 27:42 – 28:22 (slaan 28:6-9 oor) >>**

God het in ŉ ewige verbond aan Abraham belowe om nie net sy God te wees nie, maar dat Hy ook vir sy nageslag (Gen. 17:7).

En van Abraham af het God sy beloftes laat oorgaan eers na Isak toe (Gen. 26:2-5) en in hierdie gebeure by Bet-El gee God dit aan die volgende geslag, aan Jakob.

So het God dit bly doen van een geslag na die volgende –

en uiteindelik is Jesus Christus daaruit gebore en Hy was die Een uit die geslag van Abraham, en Isak en Jakob waarin al die volke van die aarde geseënd is.

Maar God se verbond met Abraham was ŉ ewige verbond en daarom is dit vandag nog steeds van krag –

nie meer net vir Jode wat bloedverwante van Abraham is nie,

maar vir elkeen wat in Christus, die Seun van God as Verlosser glo.

Dit is tog wat ons lees in Gal 3:7 dat elkeen wat glo kinders van Abraham is,

en verder in v. 29 dat gelowiges nakomelinge van Abraham is volgens die belofte wat God aan Hom gemaak het.

As ons besin oor wat hier in Jakob se lewe gebeur het,

is daar dus ŉ duidelike en direkte boodskap wat nog steeds met elke geslag gebeur – ook met my en jou en ons kinders en kleinkinders.

Ek wil fokus op ŉ pa wat sy verbondskind die lewe instuur,

dan op God wat sy verbondskind ontmoet,

en laastens op die verbondskind se reaksie op sy ontmoeting met God.

Ons fokus eers op ŉ pa wat sy kind die wêreld in stuur met God se verbondsbeloftes.

As nageslag van Abraham het Isak ook die belofte ontvang dat God ook vir sy nageslag ŉ God sal wees,

en saam met die belofte het God vir hom ŉ teken, die besnydenis, gegee om sy geloof te versterk en hom aanhoudend aan God se verbond en sy beloftes te herinner.

Nou stuur Isak sy seun weg in die wye en wilde wêreld in.

Jakob sou nie meer in die beskerming van sy ouerhuis bly nie,

hy sal nie meer onbesorgd agteroor kan sit in die rykdom van sy pa se huishouding nie,

sy ma sal nie meer vir hom kan kant kies en hom beskerm teen mense wat hom aan die pen wil laat ry vir sy slinksheid en agterbakse skelmstreke nie.

Hy word alleen weggestuur sonder enige versorging en beskerming...

Al wat Isak vir sy kind kan saamgee is die beloftes wat God aan hom gemaak het oor sy nageslag.

Die 1983 vertaling wat ons gelees het, vertaal dit as ŉ verklaring wat Isak maak van iets wat sal gebeur, v.3-4

*“God, die Almagtige sal jou seën, ŉ groot nageslag gee, die land sal joune en jou nageslag sŉ wees.”*

Hy kan dit so sê in vertroue op God se beloftes aan hom en daarom is dit ŉ geldige vertaling.

Maar beide die 1933 en 2020 vertalings is nader aan die oorspronklike bedoeling dat dit in verssugting of ŉ gebed is waarmee Isak sy seun die wêreld in stuur,

“Mag God jou seën, en mag Hy jou vrugbaar maak en ŉ groot nageslag gee, en mag Hy die land wat Hy aan Abraham beloof het vir jou gee en vir jou nageslag.”

En dit is tog seker so met elke gelowige ouer vir hulle kinders en kleinkinders.

Ag, lank voordat hulle die huis al verlaat, sommer van geboorte al is dit tog ook ons gebed.

Nou nie meer oor die beloftes van Kanaän nie, nè?

Maar die beloftes wat Hy aan ons gegee het:

Uit die ewige verbond met Abraham en sy nageslagvan gelowiges –

dat Hy nie net vir my en jou ŉ God sal wees nie maar ook vir ons kinders en ons kindskinders ...

Mag die Here vir jou ŉ God wees my kind...

En natuurlik God se beloftes wat Hy met die teken van die doop aan elke gelowige ouer as vas en seker afgebeeld het:

Gaan die lewe in my kind en

Mag die Heilige Gees in jou die wedergeboorte skenk en geloof in Christus en

jou lei en voorgaan om jou te heilig en deel te laat kry aan Christus se afwassing van sonde,

mag Hy jou elke dag vernuwe om al meer heilig te lewe in dankbaarheid, en in ŉ opgewonde uitbundige blydskap omdat jy met die Almagtige God versoen is.

Mag jy Christus se verlossing en sy bevryding en sy krag en sy volharding en sy liefde en sy genade in jou lewe beleef sodat dit ook deur jou vir ander sigbaar sal word.

Mag die Vader jou in Christus as kind aanneem en jou met die goeie versorg en die kwaad van jou af weghou, of as dit moet tot jou beswil beskik.

Mag die Here jou genadig wees, mag Hy tot jou redding verskyn, mag Hy jou gebede verhoor en aan jou vrede gee...

Die gebed van ŉ gelowige pa en ŉ gelowige ma vir hulle kinders. Maar ons kan dit self nie gee of laat gebeur nie.

In enige besorgheid of kommer kan ons net maar weer-en-weer in gebed terugdraai na God toe.

Dat dit wat Hy aan ons beloof het en dit wat Hy in die teken van die doop van daardie kind aan ons bevestig het, dat Hy dit sal waar maak en sal doen.

Ons hoef nie daaroor te twyfel nie, glo en vertrou die Almagtige God wat getrou is en doen wat Hy sê...

En wanneer Hy dit doen, of indien Hy dit reeds gedoen het –

laat ons lofsange en ons blydskap en dankbaarheid dan geen einde en geen perke hê nie!

En so is Jakob weg uit sy ouerhuis weggestuur.

Alleen die vreemde in, sonder versorging en sonder beskerming, alleen in ŉ wêreld waar enkelinge en weerloses die prooi was van wilde diere, rowers en moordenaars.

Hy was nie lief vir die veld soos sy broer nie, altyd maar by sy ma in die huis.

Kon daar dalk skaamte in sy gemoed gewees het oor die manier wat hulle sy pa bedrieg het, vrees vir sy broer wat hom dalk sou agternasit?

Dalk onsekerheid oor die sowat honderde kilometers wat jy moes loop, en oor die vreemdes langs die pad en die onsekere ontvangs in Haran?

Van rykmans weelde in gerief is niks oor nie, hy slaap in die oop veld op die grond met ŉ klip vir ŉ kussing...

En dan die droom van alle drome...

Hy sien ŉ leer as direkte verbintenis of toegang tussen hemel en aarde,

tussen Jakob alleen in die veld en die Here God en sy hemelse heerlikheid...

Daar ontmoet God sy verbondskind, daar openbaar Hy homself aan Jakob...

ons tweede fokuspunt.

Nou is dit nie meer net hoor-sê nie, God ontmoet sy verbondskind persoonlik.

Sonder voorwaardes, uit genade alleen sonder dat Jakob iets daarvan kon verwag of verdien...

Daar in sy kwesbare eensaamheid en weelose onsekerheid in die veld is,

met sy onderduimse verlede en al...

God stel Homself voor as die ware God waarvan Jakob sy lewe lank al gehoor het,

die Here en God van Abraham en van Isak, die God van die ewige verbond.

Hy gee sy beloftes direk aan die volgende geslag.

jy Jakob, jy sal hierdie land erf en jou nageslag na jou – hulle sal so ontelbaar baie wees soos die stof van die aarde.

In jou Jakob, in jou en in jou nageslag sal al die volke van die aarde geseën wees.

Ek is by jou hoor hy, Ek sal jou beskerm waar jy ook al gaan, sê die Almagtige God vir hom persoonlik.

Ek sal jou terugbring na hierdie beloofde land toe,

Ek sal jou nie in die steek laat nie want

Ek sal doen wat ek beloof het.

Jakob het gedink hy is alleen, verstote, kwesbaar sonder versorging en beskerming met ŉ onsekere toekoms.

Maar Hy het nie rekening gehou met God en sy genade beloftes aan sy pa Isak, en aan homself nie...

Hy kan nog terugkyk huis toe in verlange na wat verby is en in vrees vir sy broer se brandende haat en in sy eerloosheid as ŉ bedrieër,

hy kan nog vorentoe kyk in kwesbare onsekerheid van gevare en sy ontvangs in Haran –

maar een ding is seker.

God self is bý hom.

God is die versekering van sy versorging, die herstel van sy eer, die beskerming in gevare, sy behoud sy lewe is seker by God –

alles uit absolute genade alleen...

Jakob skrik wakker in verwondering oor God wat self persoonlik by hom is,

en soos enige mense wat waarlik met die almagtige heilige God te doen kry is hy met ontsag vervul.

Hoe skrikwekkend is dit om met God self te doen te hê!

So ontmoet God elkeen van sy verbondskinders nog steeds persoonlik.

Dalk nie in ŉ droom soos met Jakob nie, en baie kere sonder dat ons die dag en datum besef of onthou.

Maar elkeen van God se kinders kom êrens by die punt wat ons besef dat ons nie net met ander se getuienis van God te doen het nie, maar met Homself.

Wanneer Hy sy genade en sy beloftes vir my en jou direk gee...

Wanneer jy weet – Jy is jou God!

Het jy Hom al so ontmoet? Is dit dalk vanoggend wat Hy Hom so deur sy Gees aan jou bekendstel?

Waar is jy in jou lewe?

Alleen, verstote,

in nood waar toekoms donker en onseker is;

arm, en werkloos terwyl die versorging van jou mense in die weegskaal is;

siek en mankoliek onseker oor herstel en genesing;

eensaam en alleen sonder geliefdes naby of wat omgee;

in smart sonder ŉ geliefde by jou;

in depressie sonder lewenslus;

skaam en minderwaardig eerloos en sonder aansien;

jonk en onervare en angstig onseker oor die lewenspad wat voorlê;

oud en afgeleef met kwynende liggaamskragte en gedagtes wat al verdof;

in ŉ land wat letterlik in donkerte in krake en gate uitmekaarval en sonder toekoms lyk?

God is nie net in Bet-el soos wat Jakob gedink het nie.

Hy is by jou en by my en by elkeen...

By Hom is daar aanvaarding, en beskerming, en versorging, en troos en hoop –

in Hom het ons die belofte van ŉ ewige vaderland wat ons verseker sal erf,

ons deel reeds saam elke ander volk in die seën wat daar in Christus is vir elkeen wat glo.

Hy is reeds en steeds en altyd by ons en

sal ons terugbring in sy ewige vaderhuis met sy baie kamers, in die paradys soos wat Hy dit van die begin van die skepping af bedoel het.

Ons moet wakker skrik soos Jakob destyds in die veld by Bet-El...

Ons besef dit nie aldag nie, maar God die Almagtige is hier by ons –

waar en in watter omstandighede jy ook al is, Hy is by jou!

Maak nie saak watter goed of sleg in jou verlede lê nie, maak nie saak watter onsekerheid of angstigheid in jou toekoms voorlê nie.

Weet verseker Hy is by jou, Hy sal jou beskerm tot by jou ewige heerlike tuiste by Hom...

En dan ons laaste fokus – om God só te ontmoet bring reaksie.

As jy net gewoonweg voortlewe dan het jy Hom nog nie regtig ontmoet nie en ken jy Hom nog nie regtig persoonlik nie.

Dan het jy nog net van Hom gehoor en al beaam jy dat dit waar is, is dit nog nie self deel daarvan nie.

Jakob reageer soos wat jy van hom sou verwag –

In sy ontmoeting het God sy Vader arms om Jakob gevou as sy verbondskind, maar Jakob is nog onseker of hy sy arms om God slaan.

Maar indien dit wat God beloof het waar word,

dan sal hy seker wees dat God ook sy God is en hy maak toe ŉ gelofte aan God dat hy God dan sal erken en aanbid as sy God, en hy sal dit sigbaar maak deur ŉ tiende deel van alles wat hy af te staan aan God en sy koninkryk.

Wat is ons reaksie op God se ontmoeting met ons? Dalk van lankal af, dalk eers onlangs of vandag die eerste keer werklik. Dalk kom dit nog vir jou...

Hoe reageer jy?

Ons hoef nie meer onseker te wees soos Jakob om in kleingeloof eers te wag en te kyk of God regtig sal doen wat Hy beloof het nie.

Hy het sy trou reeds bewys...

Jakob het gedroom van ŉ leer wat die aarde met die hemel verbind.

So ŉ direkte toegangsroete tussen ons op aarde en God in die hemel is reeds ŉ werklikheid.

Jesus vergelyk homself met daardie leër wanneer Hy met Nataniël praat in Johannes 1: 52.

En in Johannes 14 sê Hy prontuit dat Hy die enigste weg is na die Vader; Hy is die weg en die waarheid het Hy self gesê;

Hy is die toegang vir sondige mense soos ek en jy om met God versoen te wees en nie meer uit die paradys verban te wees nie, maar deur Christus weer by God kan wees.

Ons hoef nie onseker te wees oor God se trou soos Jakob by Bet-El was nie.

Christus het reeds gekom, Hy het reeds as mens volmaak en heilig geleef

en Hy het sy lewe, sy liggaam en sy bloed reeds gegee aan

God se vervloekte godverlate helse kruis,

Hy het reeds opgestaan in oorwinning en hy is reeds as eerste mens opgeneem in die hemel aan God se regterhand.

Hy is by ons, by my en by jou tot aan die voleinding van die wêreld – dit was sy eie woorde in Matteus 28:20.

Kom ek sluit af –

Hoe stuur ons ons kinders en ons kleinkinders die wêreld in?

Met die verbondsbeloftes van God aan elkeen van sy kinders, dit is baie belangriker as ŉ goeie geleerdheid en gesondheid en rykdom en ŉ gelukkige huwelik.

Mag sy verbondsbeloftes jou aanhoudende gebed wees vir hulle:

Dat Hy vir hulle ŉ God sal wees,

om hulle as kinders aan te neem en te beskerm en selfs die slegte tot hulle beswil te beskik,

om hulle in Christus te heilig en te reinig van sonde en met Hom te versoen deur genadige geloof in Hom,

om hulle deur sy Gees op te wek en te lei om heilig te lewe in ŉ dankbare opgewonde blye geloofslewe.

Hou vas aan die troos en die versekering wat Hy aan jou gegee het in hulle doop.

En bid dat God Homself aan hulle sal bekendmaak in ŉ persoonlike ontmoeting.

Al is dit baie keer ŉ geleidelike proses sonder ŉ dag en datum,

maar mag die besef helder en duidelik kom wat hulle, ek en jy inkluis,

sal besef dat Hy nie net ŉ God van die Bybel en van ons voorgeslagte is nie,

maar dat Hy ons God is, in ŉ intiem persoonlike verhouding,

hier en nou, oral en heeltyd en altyd.

En mag elkeen van ons dan deur geloof reageer en die weg opgaan met geloofsekerheid,

Mag ons die nuwe pad wandel wat Christus met sy geskeurde liggaam oopgemaak het tot in die heiligdom van God.

Hy is ons God, laat ons dan sy kinders wees...

getroos, dankbaar, gehoorsaam, uitbundig opgewonde en bly,

op ŉ pelgrimstog van die aarde af tot in die allerheiligste by God in die hemel.

Amen.